অথচ এর উপরিতলের আবরণ খুলে ফেললে দেখা যাবে, আড়ালে লুকিয়ে রয়েছে ধর্মান্ধতা, মৌলবাদ, যুদ্ধ-হত্যা-মৃতু্য-আগ্রাসন ও রক্তাক্ততার কদর্য ইতিহাস। বিশ্বময় এক ভয়াল দানবের বিকট মূর্তি। আর এসবের বীভৎস রূপ দেখেই হয়তো কানকুন সম্মেলনে কোরিয়ার এক সরল কৃষককে নিজের পেট ফেঁড়ে ফেলে নিজেকেই হত্যা করে ফেলতে দেখি। লোলজিব দানবের ভয়াল আক্রমণ আজ সমগ্র পৃথিবীকে এক ত্রাসের রাজ্যে পরিণত করেছে। পৃথিবীর কোটি কোটি জনতা, শ্রমিক, কৃষক, নারী, শিশু আজ ুধা, রোগ, শোক, বঞ্চনা ও দারিদ্র্যে লাঞ্ছিত। পৃথিবী যেন আজ অনেকটা এগিয়ে এসে আবার পেছনের দিকে হাঁটতে শুরু করেছে। আর তাই একজন শিল্পীর এখন আরো কঠিন দায় উপস্থিত হয়েছে। কেননা এই সূক্ষ্ম চোরাপথগুলো অতিক্রম করার জন্য তারও দরকার আরো সূক্ষ্মতম মনীষা, চেতনার নতুন বিন্যাস। এখন তার শত্রু বাইরের চেয়ে ভেতরেই বেশি এবং লড়াইটা তাকে চালাতে হবে নিজের বিরুদ্ধেই। লড়াইটা যদিও এখন পর্যন্ত আত্মিক কিংবা ব্যক্তিগত, ভবিষ্যতে হয়তো তা দরকার হবে সামগ্রিকভাবেই। কেননা, নতুন পৃথিবী নির্মাণের কঠিন দায়িত্ব পৃথিবী আবার যেন শিল্পীদের কাঁধেই অর্পণ করেছে। তার যথাযথ দায়িত্ব পালনের মধ্য দিয়েই নির্ণীত হবে আগামীর পৃথিবী।